Traveling Wilburys

Historie

1988-1990
Det startet med et måltid mellom Roy Orbison, George Harrison og Jeff Lynne. Gruppen kom sammen i Bob Dylans hjemmestudio i Malibu, California for å spille inn en låt som skulle bli B-siden på George Harrisons sang «This Is Love». Tom Petty ble med da Harrison fant ut at han hadde glemt sin gitar hjemme hos ham. Bandet fant til slutt ut at sangen som de hadde produsert, «Handle with Care», var for god for å være kun en singelfyller.
Som gamle venner oppdaget de hvor morsomt det var å jobbe med hverandre slik at de bestemte seg for å lage et helt album sammen under forskjellige pseudonymer, alle «sønner» av Charles Truscott Wilbury Sr. og halvbrødre. Traveling Wilburys Vol. 1 ble skrevet av alle medlemmene og innspilt i en tidagers periode ettersom Dylan hadde planlagt en turne i mai måned. Albumet ble utgitt 18. oktober. Det var rangert som nummer 70 i magasinet Rolling Stones liste over de 100 største albumene gjennom 1980-tallet, og det ble nominert for en Grammy for «Årets album» i 1990.
Roy Orbisons bortgang  6. desember 1988 grunnet hjerteinfarkt forhindret et nytt album med hele bandet, men resten av bandet fortsatte. Som en hyllest til Orbison, under videoen for «End of the Line» på det punktet i sangen hvor Orbison synger, viser de gitaren hans i en gyngestol etterfulgt av et bilde av han.
The Traveling Wilburys bidro med tittelsangen, «Nobody's Child», til «Romanian Angel Appeal benefit»-album Nobody's Child: Romanian Angel Appeal, utgitt 24. juli 1990. Et nytt album ble utgitt 30. oktober 1990. Det var titulert under navnet Traveling Wilburys Vol. 3, selv om det var bandets andre album. Dette albumet hadde relativt mindre suksess enn det første albumet. Harrison sa en gang i et intervju med MTV at bandet hadde håndskrevet materiale for et Vol 2, men materialet var blitt stjålet før utgivelsen. En annen grunn for fraværet av Vol. 2 er Tom Pettys album fra 1989, Full Moon Fever. Albumet hadde George Harrison, Roy Orbison og Jeff Lynne. Dette gjorde det til et mulig Wilburys-album. Den «offisielle» historien (fra perspektivet av den fiktive Wilbury-familien) er at Vol. 3 var skrevet og fremført av et annet sett med Wilburyene (derfor de forskjellige Wilbury-navnene), og at det er årsaken til at de hoppet over Vol. 2 slik at den tittelen kunne brukes hvis det originale bandet noen gang gjenforenes. Dette var en siste hyllest til Orbison. Det vil si at det opprinnelige bandet aldri kunne gjenforenes.
2007
Sent på 1990-tallet og tidlig i 2000 var de to Traveling Wilburys-albumene vanskelige å få tak i. De var ute av pressing de fleste steder. Harrison, som hadde de fleste rettighetene til bandet, ga dem ikke ut på nytt, naturlig nok grunnet hans bortgang i 2001. I juni 2007 ble de to albumene gjenutgitt som The Traveling Wilburys Collection, en samling som inkluderte begge albumene på CD (med bonusspor) og en DVD med en 24 minutters dokumentar om bandet og en samling med musikkvideoer.
Boksen ble utgitt i tre utgaver:
Standardutgaven med begge CD-ene DVD-en i en dobbel digipak med en 16-siders booklet.
En såkalt «deluxe»-boks med begge CD-ene og DVD-en, en mer omfattende 40-siders hefte, postkort av musikerne og andre fotografier.
En «deluxe»-boks med begge albumene på vinyl ble også utgitt, men denne versjonen hadde ikke med DVD-en. Isteden lå det med en 12" med sjeldne versjoner av sangene.
iTunes-butikken har siden kommet med en digital versjon av begge albumene, dokumentaren og videoene.
Utgivelsen overrasket mange da den debuterte på førsteplass på de britiske listene, United World Chart, australske lister, Amazons forhåndbestillingsliste og salgsliste og iTunes. Samlingen solgte 500 000 eksemplarer globalt i løpet av de tre første ukene og fortsatte på UK topp 5 i syv uker etter utgivelsen.

Konserter

Traveling Wilburys holdt aldri konserter. I oktober 1992 (under jubileumskonserten for Dylan i New York) sto Bob Dylan, George Harrison, Tom Petty og Jim Keltner på samme scene, men spilte da ingen Wilburys-sanger. Det nærmeste man har kommet en gjenforening er Concert for George den 29. november 2002: På scenen sto da Tom Petty, Jeff Lynne, Dhani Harrison (Harrisons sønn) og Jim Keltner som spilte «Handle With Care» til ære for avdøde George Harrison. Tom Petty har i senere tid inkludert «Handle With Care» i sitt eget konsertrepertoar. I 1997 fremførte George Harrison «If You Belonged To Me» (fra Vol. 3) i et VH1-program.